**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Zagonetke

**Ključni pojmovi**: zagonetka, odgonetka

**Cilj:** Prepoznati zagonetku kao kratku književnu formu, uočiti metaforičnost u zagonetkama.

**Zadatci nastave:**

1. **Obrazovni**: uočiti osnovne značajke zagonetke (kratkoća, preneseno značenje), razlikovati zagonetku od ostalih književnih vrsta, odrediti rimu u zagonetkama
2. **Funkcionalni**: razvijati kulturu slušanja, čitanjem i slušanjem zagonetaka proširivati rječnik, poticati učenike na govorno i pisano izražavanje pisanjem vlastite zagonetke, poticati izražajno čitanje
3. **Odgojni:** razvijati komunikacijske vještine, razvijati zanimanje za odgonetavanjem i smišljanjem zagonetaka, razvijati maštu i domišljatost pri odgonetavanju zagonetaka

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, radu skupini

**Nastavna sredstva i pomagala**: pisanka, ploča, zbirka zagonetaka (Vitez, Grigor. *Izabrane pjesme i zagonetke.* Profil International.), nastavni listići

**Korelacija:** Priroda i društvo, Sat razrednika

**Tijek nastavnoga sata**

1. **Motivacija**

Sat započinjemo igrom *Pogodi što sam zamislila/zamislio*. Igra se tako da jedna osoba zamisli nešto, ostali suigrači postavljaju pitanja na takav način da odgovori mogu biti isključivo *da* ili *ne*. Pobjednik je onaj tko uspije pogoditi što je osoba zamislila.

1. **Najava**

Najaviti rad na zagonetkama: Zagonetka je kratka, domišljata i duhovita priča koja slušatelja navodi na pogađanje, traženje odgonetke. Zagonetke su najčešće pisane u rimi, što olakšava pogađanje.

Zagonetke koje će učenici pogađati napisao je Grigor Vitez, a nalaze se u zbirci koja se zove *Izabrane pjesme i zagonetke*.

1. **Rad u skupinama**

Učenike dijelimo u nekoliko skupina. Svaka skupina zajedničkim dogovorom pokušava doći do odgonetke postavljene zagonetke. Zagonetke učitelj prezentira PPT prezentacijom kako bi učenici imali vizualan doživljaj i kako bi sami mogli više puta pročitati zagonetku. Skupine odgovaraju dogovorenim redoslijedom, pobjednik je skupina koja pogodi najviše odgonetaka.

1. **Samostalan rad**

Učenici na nastavnome listiću dobivaju nekoliko zagonetaka – dopunjaljki. Natječu se u pogađanju, pobjednik je onaj koji će prvi točno napisati sve odgonetke.

1. **Stvaralački rad**

Učenici samostalno smišljaju svoju zagonetku, zapisuju je. Učitelj pregledava učeničke uratke, eventualno ih korigira. Učenici čitaju svoje zagonetke, ostali učenici pogađaju. Svaki učenik na papirić zapisuje svoju zagonetku, potom učenici izrađuju zajedničku zbirku zagonetaka (može se napraviti i plakat).

**Prilog**

**Zagonetke**

**Čudak**

Noge ima

A ide samo kad ga vuku;

Lijep glas ima;

A pjeva samo kad ga tuku.

(*glasovir)*

**Čudan konj**

Imam konja zekana,

Kopita mu mekana,

Vode ne pije,

Zobi ne ije,

Nogom ne bije,

Repom ne vije,

Dok ide brže,

Noge ga drže,

A čim stane,

Odmah pane.

*(bicikl)*

**Nesretnica**

Svi što je vole

Svi je tuku,

Udaraju je nogama

I bacaju iz ruku.

*(lopta)*

**Svoga i nema**

Čovjeku odgovara kao čovjek,

Vuku kao vuk,

Zvonu kao zvono,

Ćuku kao ćuk,

Jelenu kao jelen,

Gromu kao grom,

A nikome na jeziku svom.

(*jeka)*

**Klupko**

Vidio sam klupko bez konca,

A na njemu samo igle.

Igle se najednom digle,

Išle, išle

I kući stigle.

*(jež)*

**Zlatan sluga**

Svi na svijetu poznaju ga

I svi žele da ga vide,

Svima je na svijetu sluga,

A u zlatnom ruhu ide.

*(sunce)*

**Veliki pomoćnik**

Nad rijeku se brat nadnosi,

Na leđima sve prenosi.

*(most)*

**Ogledalo**

Igralo,

Pjevalo,

Pripovijedalo,

Svemu svijetu ogledalo.

(*televizor)*

**2. Zagonetke – dopunjaljke**

Kad se siječe, kad se mrvi,

Oni su uvijek prvi,

Bili nježni ili grubi,

Samo nek` su zdravi \_ \_ \_ \_.

*(zubi*)

Ja sam sladak, svima znan,

Stanem na svačiji dlan,

Zubima baš nisam sklon,

Ime mi je \_ \_ \_ \_ \_ \_.

(*bombon*)

Duge uši, kratak rep,

Krzno mu je meko,

Voli mrkvu i salatu,

Zove se \_ \_ \_ \_.

*(zeko)*

Sladak sam kao šećer,

Hladan sam kao led,

Kad me na toplo staviš,

Više nisam \_ \_ \_ \_ \_ \_ \_ \_.

(*sladoled)*

Kao najlakša ptica letim,

A težak sam kao slon,

Pijem samo benzin,

Zovem se \_ \_ \_ \_ \_.

(*avion)*

Svakoga dana stotinu nogu

Pregazi moja rebra,

A ja i dalje stojim,

Jer ja sam \_ \_ \_ \_ \_.

*(zebra*)

Velik sam kao kuća,

A miša se bojim,

Nos mi je do poda,

Teška mi je noga.

Trubim jako kao trombon,

Ime mi je \_ \_ \_ \_.

(*slon)*

Malen sam i volim sir,

Bojim se mačke.

Krzno mi je kao pliš,

Pogađate, ja sam \_ \_ \_.

*(miš)*

Listopadno sam drvo,

Zovu me šumska princeza,

Nježna sam i bijela,

Ja sam \_ \_ \_ \_ \_.

*(breza)*